ઓરડામાંથી બહાર આવતાંની સાથે જ આર્થરે રાઈફલમાંથી ભડાકો કરી નાંખ્યો હતો. એ પછી એસ્ટેટની ડાબી તરફથી પણ બે ભડાકા ગાજ્યા હતા. જોકે એ એકેય ધડાકા-ભડાકાથી ડર ઊભો કરવાના પ્રયાસ સિવાય બીજો કોઈ અર્થ સરવાનો ન હતો. કારણ કે, માન્જોના હાથમાંથી છૂટતા તીર હવામાં સૂસવાટા બોલાવતા હતા, પણ એકેય માન્જો જવાનિયાનો ચહેરો દેખાતો ન હતો. છાપામાર હુમલાખોરી ગળથૂથીમાં પીને મોટા થતાં જંગલના છોરુની એ કાબેલિયત હતી.